runetrust/blame-folketinget-dk huggingface dataset:
Troels Lund Poulsen (V), 2023-05-02:
Og dybest set
forsøgte jeg at sige det samme i den artikel, som jeg også har sagt her i dag i en anden sammenhæng, nemlig at dansk forsvars fokus kommer til at fjerne sig fra at være meget, meget synlig i de egne, som er længst væk i forhold til Danmark, hvor vi har været og har gjort en fantastisk indsats, nemlig i Irak og Afghanistan, til at blive mere koncentreret om vores nærområde og også rigsfællesskabet.
Jeg ser med bekymring på den udvikling, der er i forhold til både russisk aktivitet, men for den sags skyld også andre landes aktivitet i forhold til vores nærområde, og det synes jeg ikke at vi bare kan se på uden også at forholde os til det.
Betyder det, at man skal lave en oprustning?
Det betyder i hvert fald, at vi skal have en langt bedre viden om, hvad der sker inden for rigsfællesskabet – det er sådan set også det, jeg mener vi skylder både Færøerne og Grønland – for at se på, hvad det er, der sker i vores kongerige.
Carsten Bach (LA), 2023-05-02:
Nu får vi så også en mundtlig redegørelse om det nordiske forsvarssamarbejde, og jeg sætter pris på den her debat, men som jeg også sagde, kan det jo være, at vi kan spare den væk i fremtidige folketingssamlinger.
Ministeren er jo også blevet citeret af et par enkelte ordførere, mig selv inklusive, i løbet af debatten for de her tanker – jeg tror, det var Jyllands-Posten, som de var angivet i – omkring oprustning i Arktis eller forøget kapacitet i Arktis over oprustning og forøget kapacitet i Østersøregionen.
I den forbindelse kunne jeg godt tænke mig, at den fungerende forsvarsminister kunne sætte nogle ord på, hvad det er for nogle konkrete trusler, og hvad de største trusler er imod Danmark og imod de nordiske lande i Østersøregionen, og måske sætte et par ord på, hvordan den fungerende forsvarsminister tænker at vi kan imødegå de trusler.
Kim Edberg Andersen (NB), 2023-05-02:
I Nye Borgerlige glæder vi os til, at Sverige bliver optaget i NATO, for på en eller anden måde er jeg sikker på, at den her redegørelse bliver helt anderledes næste gang, for i vores optik er meget af det, vi snakker om på forsvarsområdet, nok noget, som er lavet som en nødløsning, fordi nogle af landene ikke var dækket under NATO's paraply.
Selvfølgelig skal vi samarbejde om de ting, der kan gøres bedre, men jeg studsede over, at vi forsøgte at lave en aftale om f.eks. ammunition i det nordiske samarbejde.
I Nye Borgerlige mener vi, at ammunition er noget, vi skal kunne producere i Danmark.
Vi har tidligere fejlfortolket situationen i verden og tænkt: Vi skal ikke producere ammunition i Nordjylland længere, for det er der ingen grund til; vi skal slet ikke bruge kugler.
Stor var overraskelsen så, da vi kunne konstatere eller, når det gælder dem af os med grå hår, genopleve, at den gamle sandhed om, at verden ikke altid er et godt sted, stadig gjaldt, og at nogle af dem, vi handler med, godt kan blive fjender på ny.
Denne gang var det så Rusland – for mange år siden var det Sverige.
Så et eller andet sted er det måske godt at snakke godt sammen og dele ting sammen, men vi skal også sikre os, at vores sikkerhed er noget, vi kan sørge for selv.
Jeg manglede lidt at høre noget om Nord Stream 2 her.
Det var åbenlyst noget, som det nordiske samarbejde burde have forholdt sig til.
Og skal vi i forhold til Arktis ikke huske på, at der forhåbentlig ikke er konflikt med Rusland for evigt, og at Rusland jo alt andet lige også er en spiller i det arktiske område?
Så lad os sikre os, at vi lytter godt til både Færøerne og Grønland, med hensyn til hvordan de føler at dialogen om Arktis skal føres.
Så tusind tak for en god redegørelse.
I Nye Borgerlige er vi glade for den.
Den er jo, som den er, og forhåbentlig bliver den overflødig i fremtiden.
Vi ser frem til det fortsatte samarbejde i udvalget.
Mikkel Bjørn (DF), 2023-05-02:
Tak for det.
Og tak til ministeren for redegørelsen, som vi i Dansk Folkeparti tager til efterretning.
Jeg skal for god ordens skyld måske lige bemærke, at jeg vikarierer for vores forsvarsordfører i dag.
Vi mener, at der er sat rigtig mange gode initiativer i søen på forsvarsområdet.
I en tid, hvor usikkerhed og konflikter præger verden, er det vigtigere end nogen sinde, at vi i Norden står sammen skulder ved skulder for at beskytte vores fælles interesser og værdier.
Vi er stolte af vores landes fælles historie, og vi er bevidste om, at vores fremtid ligger i det nordiske samarbejde, som vi kan opbygge sammen i Norden.
Som bekendt støtter vi i Dansk Folkeparti nærmest alt samarbejde i Norden.
Nordens skæbne er Danmarks skæbne, og mange af os vil – som det også hedder i den svenske nationalsang – både leve og dø i Norden.
Vores historie, sprog, kultur og fælles værdier binder os sammen i et unikt fællesskab, som vi skal værne om og fortsat udbygge om nødvendigt, og det er det også på forsvarsområdet.
I dag er det gudskelov ikke Sverige eller Norge, vi kæmper mod; i stedet står vi sammen, og vi er tilsammen faktisk en ret så formidabel modstander.
Vi vil styrke det samarbejde på alle fronter.
Vi vil styrke samarbejdet i industrien, vi vil styrke samarbejdet mellem vores respektive forsvar i alle værn.
Allerede i 2016 indgik man en aftale om at lette adgangen til at bruge hverandres luftterritorium; det samarbejde blev så udvidet med en aftale i marts 2023 mellem de nordiske landes luftvåben.
Også til havs skal vi arbejde tættere sammen.
Vores territorialfarvande ligger klos op ad hinanden.
Kunne man eksempelvis forestille sig, at norske ubåde ville få udvidede muligheder for at tilgå danske farvande, og at svenske og danske skibe kan arbejde endnu tættere sammen i Østersøen?
Det kan vi i Dansk Folkeparti godt forestille os.
Der er mange muligheder for samordning her.
Måske kan vi købe mere materiel ind sammen, måske kan vi træne på hinandens materiel, måske kan vi styrke vores uddannelser og skærpe hinandens kampduelighed – ja, man kan forestille sig, at danske soldater gennemgår et kursus i arktiske færdigheder i eksempelvis Sverige eller Norge, inden de udsendes til Grønland.
Hvorfor ikke?
Jeg er også meget glad for, at ministeren heller ikke har glemt eller på nogen måde har forsømt det civile beredskab, for hvad nytter et forsvar egentlig, hvis ikke vi har et civilt beredskab til at bistå opretholdelsen af den tilstand, vi kalder et almindeligt samfund?
Opretholdelsen af et almindeligt, fredeligt samfund er vores førsteprioritet i Dansk Folkeparti – det er det, vi ønsker med et forsvar, og det er selve formålet med forsvaret.
Og netop her, i forhold til det civile beredskab, kan vi lære rigtig meget af både Sverige og Norge og Finland.
På det punkt er Danmark lidt tættere på de varme lande – vi har meget at lære.
Tak for ordet.
Jette Gottlieb (EL), 2023-05-02:
Altså, NATO's budget er ca. 14 gange større end Ruslands, så der er noget at tage af, vil jeg sige, men jeg har jo ikke kendskab til, hvordan den konkrete sammensætning af det er.
Igen vil jeg sige, at jeg betoner, at det, der er vigtigt, er, at vi er i stand til at foretage det civile forsvar af en civil verden.
Det er det, jeg mener vi skal bruge vores kræfter på, og det har en anden økonomisk implikation end det at producere flere våben.
Victoria Velasquez (EL), 2023-05-02:
Vil det så være dem, der afgør det, eller vil de skulle spørge ministeriet, hvis der er tvivl i forhold til det?
Jeg kan også godt forstå, at der kan være lidt usikkerhed omkring det, fordi vi jo før har set nogle ordninger, f.eks. under corona, i forhold til hvem der kunne få fradrag eller ikke kunne få fradrag, hvor der blev sagt, at der ville være en bred tilkendelse, men det var ikke det, alle oplevede.
Så jeg kan faktisk godt forstå, at der er noget usikkerhed her.
Vil ministeren opklare på det?
Troels Lund Poulsen (V), 2023-05-02:
Det tror jeg ikke man kan adskille.
Jeg tror ikke, at det er enten-eller; det er både-og.
Noget af det, som jeg tror bliver helt aktuelt i fremtiden, er at diskutere, hvordan vi får et bedre fokus på den kritiske infrastruktur.
Altså, hvad er det, der gør, at man skal være opmærksom på at beskytte kritisk infrastruktur?
Vi står over for at skulle lave en kæmpestor udbygning af vores havvind.
Det siger jeg ikke nødvendigvis at man vil.
Men det er bl.a. et af de temaer, som jeg mener har fyldt alt, alt for lidt i vores forsvarspolitiske debat.
Christian Friis Bach (RV), 2023-05-02:
Tak for det.
Jeg vil lige anføre, at jeg faktisk også roste forsvarsministeren i mit indlæg, så når det gælder forsvarsministeren, står Nye Borgerlige og Radikale skulder ved skulder.
Mit spørgsmål går så på nogle af de ting, jeg nævnte og efterlyste i redegørelsen, som ikke var til stede.
Den ene var, at de nordiske lande jo har haft en stolt tradition, som kulminerede med SHIRBRIG, med hensyn til at støtte op om FN's fredsbevarende arbejde i et tæt nordisk samarbejde.
Det er helt fraværende i redegørelsen, og jeg kunne godt tænke mig at høre, om forsvarsministeren stadig væk ser et perspektiv for et nordisk engagement i FN's fredsbevarende arbejde.
Det andet, jeg nævnte og efterlyste et svar på, var et spørgsmål om energisikkerhed, som har fået ny aktualitet, men som jo i den grad også kunne inspirere det nordiske forsvars- og sikkerhedssamarbejde.
Ane Halsboe-Jørgensen (S), 2023-05-02:
Ja, men det er jo heldigvis ikke en ministers opgave at vurdere enkelttilfælde.
Det har vi gode folk til, både i ministeriet og i a-kasserne, og så er det jo en ordning, vi har testet af før.
Men man skal som sagt henvende sig i sin a-kasse, hvis man er i tvivl.
Jens Joel (S), 2023-05-02:
Tak for det, formand.
Ja, formanden er jo forpligtet til at læse hele titlen på lovforslaget op, og det kan nogle gange være lidt svært at finde ud af, hvad det så i virkeligheden handler om.
Det her handler om at fjerne modregning i pension af egenindtægt.
Det er jo en ambition, der i øvrigt flugter med den, vi diskuterede under det sidste lovforslag, og som var rettet mod sundhedsvæsenet.
Det her er mere generelt, men det, vi i virkeligheden ønsker at sige til nogle af de seniorer, som kan og vil, er, at de faktisk får en ekstra gulerod i forhold til at bidrage på arbejdsmarkedet, også efter de har nået pensionsalderen.
Ved årsskiftet trådte en ændring i kraft, så man ikke længere bliver modregnet i sin pension, hvis man er på social pension, førtidspension, seniorpension eller noget andet, som ægtefælle, hvis ægtefællen har en indtægt.
Det, vi gør med det her forslag, er at sige, at man heller ikke bliver modregnet i sin folkepension og i sit pensionstillæg af sin egen arbejdsindtægt.
Det var jo også aftalt før valget, men nåede så ikke at blive fremsat.
Nu gør vi det så til virkelighed.
Til gengæld er det med tilbagevirkende kraft fra nytår, og det vil sige, at dem, der har arbejdet i år eller arbejder lige nu, vil blive reguleret efterfølgende, sådan at de ikke bliver modregnet i den arbejdsindtægt, de har i år.
At dømme efter, hvordan det har været i forhold til indbakken, opkaldene og sociale medier og sådan noget, tror jeg, at der er rigtig, rigtig mange seniorer derude, som i virkeligheden godt ville give et nap med, yde lidt ekstra og tage noget arbejde også efter pensionsalderen, hvis de kan undgå at blive modregnet.
Derfor tror jeg egentlig, at det vil være et godt bidrag til det, som vi jo diskuterer rigtig meget herinde, altså hvordan vi egentlig samlet set sikrer, at der er hænder nok til at løfte de opgaver, vi har i den private sektor og i den offentlige sektor – i vores velfærd, i vores virksomheder.
Det håber jeg det her forslag kan bidrage til.
Så vi støtter det.
Eva Kjer Hansen (V), 2023-05-02:
Tak, hr. formand.
Jeg kan jo følge op på den socialdemokratiske ordførers positive ord om lovforslaget og sige, at vi i Venstre glæder os rigtig meget over, at vi nu får vedtaget det her lovforslag.
Vi har i Venstre længe kæmpet for, at de folkepensionister, der yder en indsats på arbejdsmarkedet, ikke skal modregnes i deres folkepension.
Det er jo superfint, hvis flere af pensionisterne ønsker at tage en tørn på arbejdsmarkedet.
Vi får på den måde en glæde hos dem, der synes, at det er nyttigt at bidrage fortsat, og samtidig får vi flere hænder på arbejdsmarkedet.
Og det handler jo om, at vi har den rigtige motivation, i kraft af at man, når man har en arbejdsindtægt, ikke bliver modregnet.
Vi ved, at rigtig mange faktisk ønsker at fortsætte med at arbejde, efter at de er gået på pension, og lovforslaget betyder jo, at op imod 50.000 folkepensionister nu kan få en økonomisk gevinst ved at tage et arbejde.
Jeg ønsker at fremhæve, at seniorerne jo er en super værdifuld arbejdskraft.
Det er godt, at folk med erfaring og kendskab til arbejdsmarkedet får muligheden for at arbejde, hvis de har lyst til det, og samtidig undgå at blive modregnet.
Og hvis vurderingerne fra ministeriet holder, taler vi jo om, at de ændrede regler kan bidrage med et arbejdsudbud på op til 1.000 personer.
Så alt i alt er der tale om rigtig mange gode elementer i det her lovforslag.
Jeppe Søe (M), 2023-05-02:
Tak for det, formand.
Det meste er jo allerede sagt.
Det her er til at forstå, det er enkelt og ligetil, det er motiverende, det er meningsfyldt, det er rentabelt.
Det her vil gøre det mere attraktivt for seniorer at bidrage på arbejdsmarkedet, og som jeg sagde i min tale om et lovforslag, der jo på det nærmeste lægger sig op ad det her, er det vigtigt, at vi anerkender, at det er derude, der ligger masser af erfaring, som er guld, vi smider på gaden, hvis vi ikke forsøger at få det indenfor.
Der er masser af folkepensionister, der forventes at få gavn af det her, og resten af os får så glæde af netop den erfaring og de kompetencer, der er repræsenteret i lige præcis den befolkningsgruppe.
Det her er hverdagsvenligt, det er meningsfyldt, det er moderat.
Her laver vi politik, der kan veksles ind i virkeligheden på en måde, der skaber livsglæde, øger arbejdsstyrken, bidrager rentabelt til samfundsøkonomien og også løser konkrete udfordringer.
Det er i min optik også den vej, vi skal.
Forslagets justeringer af pensionsreglerne med henblik på mere fornuftige pensionsberegninger er ydermere en anerkendelse af en mindre, men ikke uvæsentlig, gruppe af pensionister, der indtil nu har oplevet en upræcis regulering af pensionen.
Det er der ingen der har brug for, og den indlejrede forenkling, som lovforslaget indeholder, kan jeg kun bifalde.
Generelt kan jeg kun bifalde, at vi hele tiden arbejder på at forenkle meningsfyldt, så de systemer, der er grundlaget for vores velfærd, er til at forstå.
Og derfor er vi i Moderaterne for lovforslaget og ønsker i øvrigt de berørte pensionister en god arbejdslyst.
Charlotte Broman Mølbæk (SF), 2023-05-02:
Det, der var fakta i den her sag, var, at det, vi sammen med handicaporganisationen kom med, faktisk var ret præcise tal i forhold til det, det rent faktisk blev, og hvor man kan sige, at det, der var modbuddet, var et trecifret millionbeløb, som jo står i kæmpestor kontrast til det.
Det siger bare noget om, at der er en megastor skævhed, og min appel i det her i dag er: Lad os lige prøve at blive bedre til det her.
Lad os prøve at lære af det her.
Lad os lige prøve at stramme op.
Så vi netop kan blive ved med at sikre, at mennesker med handicap kan få nogle af de forandringer, der er behov for, for at vi kan sikre den hjælp, som vi går rundt og lover hele tiden.
Troels Lund Poulsen (V), 2023-05-02:
Der er sket så meget positivt i forhold til det nordiske samarbejde, primært under forsvarsparaplyen, med et kommende medlemskab for Sverige og et nuværende medlemskab for Finland, at den diskussion synes jeg ikke nødvendigvis man skal gøre til en diskussion om, om det her så skal være en del af Nordisk Råd.
Jeg synes godt, at man kan have forskellige elementer til diskussion her, uden at det nødvendigvis skal forankres i Nordisk Råd.
Christian Friis Bach (RV), 2023-05-02:
Så kunne jeg godt tænke mig at nævne det spørgsmål, som fru Anna Falkenberg kom med i sit indlæg, nemlig om det i lyset af de to debatter, vi lige har haft nu, først om det nordiske samarbejde og nu om det nordiske forsvarssamarbejde, ifølge forsvarsministeren ville give mening at løfte det her ind i Nordisk Råd og Nordisk Ministerråd, hvilket selvfølgelig ville kræve en traktatændring.
Ville det ikke give mening nu med de ændringer, der er sket, også med Sverige, Norge og Danmark, at løfte det ind i Nordisk Råd og Nordisk Ministerråd?
Troels Lund Poulsen (V), 2023-05-02:
Men jeg lægger mig fladt ned og anerkender, at jeg ikke fik rost Christian Friis Bach for nogle kloge bemærkninger.
Det skal ikke gentage sig.
Jeg synes, at det, der ville være mest interessant af det, Christian Friis Bach siger, er spørgsmålet om energisikkerhed.
Jeg er en til en enig i, at energisikkerhed og forsyningssikkerhed også handler om sikkerhedspolitik, og derfor bliver vi også nødt til at have et langt tættere samarbejde om det.
Jeg synes, at mange forskellige hændelser viser os, hvor sårbare vi potentielt er.
Der tror jeg godt, at vi kan gøre meget, meget mere i fællesskab.
Sandheden er jo også, at på NATO-topmødet her i februar, hvor jeg deltog for første gang, mellem NATO's forsvarsministre, drøftede man jo også på opdrag fra nogle lande, hvad man kan gøre for at få en bedre viden om den kritiske infrastruktur, og det er jo bl.a. i forhold til energi.
Det var også det, jeg forsøgte at sige til hr. Carsten Bach.
I forholdet til hele spørgsmålet om FN tror jeg, at man må sige, at det nok er et samarbejde, som mere tager afsæt i, at landene byder ind med de kapaciteter, de måtte have.
Charlotte Munch (DD), 2023-05-02:
Det er godt i en tid, hvor vi har brug for at se på alle muligheder for at øge arbejdsudbuddet.
Med lovforslaget foreslås det at ændre reglerne, så folkepensionens grundbeløb og pensionstillæg udbetales uafhængig af pensionistens indtægt ved personligt arbejde.
Med andre ord vil forslaget være med til at forenkle pensionssystemet, så helt almindelige mennesker kan gennemskue det.
Det synes vi i Danmarksdemokraterne er rigtig positivt.
I Danmarksdemokraterne er vi jævnligt i dialog med mange seniorer, som udtrykker et stort ønske om at tage et arbejde og derved bidrage til samfundet.
Dog hører vi også fra rigtig mange, at de er bekymret for at blive trukket i pensionen, og det kan jeg sådan set godt forstå.
Vi mener derfor helt grundlæggende, at hvis en ældre medborger har lysten og overskuddet til at arbejde ved siden af pensionen, skal det selvfølgelig være muligt.
Og det skal bestemt ikke være rigide regler, som skal afholde sunde og raske pensionister fra at tage et arbejde, hvis de ønsker det.
Forslaget indeholder flere vigtige aspekter.
For mange er arbejdspladsen en social arena, hvor man danner gode relationer til sine kolleger, også selv om man kun arbejder et par timer om ugen.
Det er en form for livskvalitet, vi ikke skal tage for givet.
Derudover er jeg sikker på, at det danske arbejdsmarked vil få stor glæde af flere erfarne hænder.
På den baggrund hilser Danmarksdemokraterne forslaget velkommen, og vi støtter det naturligvis.
Peter Kofod (DF), 2023-05-02:
Tak for det.
Ordføreren er jo teknologioptimist, og det er jeg også selv.
Jeg nyder jo og høster frugterne af den teknologiske udvikling.
Jeg kan tømme min digitale post, når jeg er på arbejde i København, selv om min fysiske postkasse befinder sig 280 km herfra eller noget i den retning.
Så på mange måder er der jo nogle forbedringer i mit liv, men jeg har også øje for, at for nogle andre danskere vil det ikke opleves sådan, at så kan det at have en digital postkasse være enormt fremmed.
Jeg synes jo et eller andet sted, at vi skal have nogle systemer, der tager hensyn til, at danskernes behov og ønsker for eget liv er forskellige.
Så mit ønske er ikke nødvendigvis det samme, som det er hos en ældre mand på 92 år, der aldrig har haft en computer.
Han vil måske gerne vil lære det ad frivillighedens vej – det nævnte hr. Jeppe Søe jo også i sin ordførertale – med kurser i Ældre Sagen, og der kan givetvis være nogle, der synes, det er spændende og sjovt, men jeg er uenig med hr. Jeppe Søe i, at man ikke skal kunne sætte et flueben og så være ude af det her system for evigt.
Kunne vi ikke finde en eller anden løsning, hvor vi sagde, at hvis man nåede til en bestemt alder, så kunne man blive fritaget, uden at man, hver gang der kommer et nyt system, skal sætte et nyt flueben?
Jeppe Søe (M), 2023-05-02:
Nu er det ikke så længe siden, at jeg var helt almindelig borger og ikke valgt i Folketinget.
Jeg kan jo godt huske, hvordan jeg selv undrede mig, da jeg havde en sundhedskortapp og der så kom en kørekortapp.
Og der kommer sikkert andre apps.
Jeg har så også, hvad hedder det, Apple Wallet eller noget.
Der skal vi jo nok være smartere, og det ved jeg da også der skal arbejdes på.
Stinus Lindgreen (RV), 2023-05-02:
Ja, undskyld, jeg glemte at trykke mig ind.
Jeg er meget enig.
Selvfølgelig er det ikke enten-eller, men både-og, hvilket jeg også mener ordføreren sagde.
Det tror jeg er vigtigt at have med her.
Vi kan ikke og vi skal ikke være bange for den digitale løsning og afsværge den.
Vi skal bare huske, at nogle gange er det måske ikke svaret med en digital løsning.
Vi havde en diskussion omkring f.eks. vaccinekort.
Skal man nødvendigvis udvikle en app, når vi nu har et gult kort, som har været brugt i årtier og faktisk virker meget fint på tværs af landegrænser.
Så nogle gange skal man diskutere, om man digitaliserer bare for at digitalisere, og måske tænke over, om det her egentlig er svaret.
Jeppe Søe (M), 2023-05-02:
Jeg tænker jo, at det er korrekt, at vi skal have noget, der vel hedder et backupsystem, hvis man skal bruge et engelsk ord.
Jeg tror, at backup er nogenlunde accepteret.
Selvfølgelig skal vi have en eller anden form for backup, som vi kan gå tilbage til, men jeg tror altså, at vi måske i stedet for skal bruge vores kræfter på at lave sideløbende digitale backups – hvilket de jo også har – sådan at det er flere systemer, der ved siden af hinanden kan tage over.
Selve grundtanken i internettets start med ARPANET var jo netop, at hvis en computer bryder sammen, er der en anden, der kan starte.
Det har vi måske mistet undervejs, hvor vi har lavet små lukkede systemer, der sørger for, at vores elektronik, eller hvad ved jeg, kører vores varmeværker, vores vandværker og vores alt muligt i små lukkede kredsløb.
Og der tror jeg egentlig, at det er digitale backupløsninger, der kan skifte ret hurtigt, som vi skal prøve at finde ud af.
Det behøver man ikke nødvendigvis noget analogt til.
Stinus Lindgreen (RV), 2023-05-02:
Tak for det, og tak til ordføreren for en rigtig god tale.
Jeg er meget enig i stort set alt, der blev sagt.
Dette er blot en kommentar.
Ordføreren var inde på især ældre, som siger nej tak til digitale løsninger – og det skal man selvfølgelig kunne – men ordføreren siger også, at man måske skal spørge, hvad det er, de er bekymret for, og om man kan finde en anden løsning, der kræver noget efteruddannelse.
Det kan være rigtigt og fornuftigt.
Men hvad med den dag, hvor russerne lægger MitID ned?
Hvad med den dag, hvor vi ikke kan få adgang til Sundhedsplatformen?
Derfor er vi nødt til at huske den analoge del af vores samfund og ikke kun den digitale.
Hvad tænker ordføreren om den del?
Mads Fuglede (V), 2023-05-02:
Jamen der er jo et nærmest ekstremt energiforbrug inden for de her serverlandskaber – jeg ved ikke, om man kalder dem det – hvor man bruger så meget energi på den digitale omstilling, og der skal vi jo være meget bevidst om, at den digitale omstilling og det, at der bruges meget energi på det her, også er noget, som vi skal gøre grønt i den udstrækning, vi overhovedet kan komme efter det.
Jeg kender det kun sådan lidt en passant, men der er på det område, som jeg repræsenterer, bestræbelser på at lave en af de her energiøer, og der har man tænkt meget langt i den retning, at man skal bruge sin overskudskapacitet i de perioder, hvor der er det, til netop at understøtte det i forhold til et digitalt overforbrug af energi.